( OF ) Тереза Мей очаква до седем седмици споразумение с ЕС за преходния период след Брекзита Лондон , 2 февруари / БТА / Британската министър - председателка Тереза Мей каза днес , че споразумение с ЕС за преходен период след Брекзита ще бъде договорено до седем седмици , предаде Ройтерс . Така тя се опита да разсее опасенията , че такова споразумение ще отнеме повече време и ще провали графика на целия преговорен процес с Брюксел . ЕС предложи на Лондон запазване на съществуващото положение в преходния период след Брекзита ( фиксиран за края на март 2019 г . ) , който да продължи до края на 2020 г . Двете преговарящи страни са си поставили за цел да постигнат такова споразумение до края на март и то да стане част от окончателното споразумение за развода , което се очаква да бъде постигнато по - късно тази година . В управляващата Консервативна партия на Мей обаче има разногласия по някои детайли , като например статута на гражданите на ЕС през прехода и обхвата на юрисдикцията на Европейския съд . Много бизнесмени и банки се опасяват , че битка за условията на прехода може да забави и дори да провали постигането на окончателното споразумение само месеци преди Великобритания да напусне ЕС на 29 март догодина . " До седем седмици ще имаме споразумение с Европейския съюз " , каза Мей пред Би Би Си в интервю , дадено от нея в Китай . Според нея такъв е графикът , предложен от ЕС . Брюксел и Лондон се надяват да са готови с крайното споразумение за Брекзита и с насоките за бъдещото търговско споразумение до октомври . Някои високопоставени служители в ЕС обаче започват да изразяват опасения , че планът , според който лидерите трябва да договорят тези насоки до април , може да се окаже нереалистичен в този срок , ако Мей не разкрие какви са британските искания за търговското споразумение . А след като тя направи това , ЕС ще се нуждае от няколко седмици , за да подготви собствените си предложения за тези преговори . Така че рисковете за графика на целия преговорен процес са няколко и ако той се пропука , ще трябва да се чака по - следващата среща на върха на ЕС , която няма да бъде преди края на юни . Британският министър за Брекзита Дейвид Дейвис ще се срещне с главния преговарящ на ЕС Мишел Барние в понеделник в Лондон , за да дискутират сегашното състояние на преговорния процес за развода , съобщи Дейвис в Туитър , цитиран от Ройтерс . Според него " важна следваща стъпка в общата работа ще бъде изграждането на ново партньорство между Обединеното кралство и ЕС " .